# Derivada direccional

En matemàtiques, la derivada direccional d'una funció derivable de diverses variables al llarg d'un vector V en un punt donat P, intuïtivament, representa la raó instantània de canvi de la funció quan es passa per P resseguint la direcció de V. Això per tant generalitza la noció de derivada parcial, en la qual la direcció és sempre paral·lela a un dels eixos de coordenades.
La derivada direccional és un cas especial de la derivada de Gâteaux.

## Definició

La derivada direccional d'una funció escalar $f({\vec {x}})=f(x_{1},x_{2},\ldots ,x_{n})$ al llarg d'un vector ${\vec {v}}=(v_{1},\ldots ,v_{n})$ és la funció definida pel límit
    $\nabla _{\vec {v}}{f}({\vec {x}})=\lim _{h\rightarrow 0}{\frac {f({\vec {x}}+h{\vec {v}})-f({\vec {x}})}{h}}.$
De vegades alguns autors escriuen D$_v$ en comptes de $\nabla _{v}$. Si la funció $f$ és derivable a ${\vec {x}}$, llavors la derivada direccional existeix al llarg de qualsevol vector ${\vec {v}},$ i es té
    $\nabla _{\vec {v}}{f}({\vec {x}})=\nabla f({\vec {x}})\cdot {\vec {v}}$
On la $\nabla$ de la dreta denota el gradient i $\cdot$ és el Producte escalar. A qualsevol punt ${\vec {x}}$, la derivada direccional de $f$, intuïtivament, representa la raó de canvi de $f$ al llarg de ${\vec {v}}$ al punt ${\vec {x}}$. Normalment les direccions es prenen normalitzades, és a dir ${\vec {v}}$ és un vector unitari, tot i que la definició de més amunt funciona per a vectors qualssevol.
$z=f(x,y)\;$
$\mathbf {v} =(v_{x},v_{y})$
    $D_{\mathbf {v} }f=\lim _{h\to 0}{\cfrac {f(x+v_{x}h,y+v_{y}h)-f(x,y)}{h}}$
    $D_{\mathbf {v} }f=\lim _{h\to 0}{\cfrac {f(x+v_{x}h,y+v_{y}h)-f(x,y+v_{y}h)+f(x,y+v_{y}h)-f(x,y)}{h}}$
    $D_{\mathbf {v} }f=\lim _{h\to 0}{\cfrac {f(x+v_{x}h,y+v_{y}h)-f(x,y+v_{y}h)}{h}}+\lim _{h\to 0}{\cfrac {f(x,y+v_{y}h)-f(x,y)}{h}}$
El primer d'aquests límits es pot calcular amb el canvi $h'=v_{x}h\;$ això, pel fet de ser derivable la funció, condueix a:
    $\lim _{h'\to 0}{\cfrac {f(x+h',y+v_{y}h'/v_{x})-f(x,y+v_{y}h'/v_{x})}{h'/v_{x}}}=\lim _{h'\to 0}v_{x}{\frac {\partial f(x,y+v_{y}h'/v_{x})}{\partial x}}=v_{x}{\frac {\partial f(x,y)}{\partial x}}$
Fent el mateix amb l'altre límit i sumant s'obté:
    $D_{\mathbf {v} }f=v_{x}{\frac {\partial f(x,y)}{\partial x}}+v_{y}{\frac {\partial f(x,y)}{\partial y}}$
Aquest resultat coincideix amb el producte escalar del gradient pel vector $\mathbf {v} =(v_{x},v_{y})$:
    $(\nabla f)\cdot \mathbf {v} =\left({\frac {\partial f(x,y)}{\partial x}},{\frac {\partial f(x,y)}{\partial y}}\right)\cdot (v_{x},v_{y})={\frac {\partial f(x,y)}{\partial x}}v_{x}+{\frac {\partial f(x,y)}{\partial y}}v_{y}=D_{\mathbf {v} }f$

### Propietats

Moltes de les propietats de la derivadaordinària, també les té la derivada direccional. Entre elles hi ha, per a qualssevol parell de funcions f i g definides en un entorn de p i derivables a p:
* La regla de la suma: $\nabla _{v}(f+g)=\nabla _{v}f+\nabla _{v}g$
* La regla del producte per una constant: Per a qualsevol constant c, $\nabla _{v}(cf)=c\nabla _{v}f$
* La regla del producte: $\nabla _{v}(fg)=g\nabla _{v}f+f\nabla _{v}g$
* La regla de la cadena: Si g és derivable a p i h és derivable a g(p), llavors
       $\nabla _{v}h\circ g(p)=h'(g(p))\nabla _{v}g(p)$

## En geometria diferencial

Sia M una varietat diferenciable i p un punt de M. Suposant que f sigui una funció definida en un entorn de p, i que sigui derivable a p. Si v és un vector tangent a M en p, llavors la derivada direccional de f al llarg de v, escrita indiferentment com a $\nabla _{v}f(p)$ (vegeu derivada covariant), $L_{v}f(p)$ (vegeu derivada de Lie), o $v_{p}(f)$ (vegeu espai tangent), es pot definir tal com segueix. Sia γ : [-1,1] → M una corba derivable amb γ(0) = p i γ$^′$(0) = v. Llavors la derivada direccional es defineix per
    $\nabla _{v}f(p)=\left.{\frac {d}{d\tau }}f\circ \gamma (\tau )\right|_{\tau =0}$
Es pot demostrar que aquesta definició és independent de la tria de γ, suposant que γ se selecciona de la forma prescrita, és a dir γ'(0) = v.

## Derivada normal

Una derivada normal és una derivada direccional presa en la direcció normal (és a dir ortogonal) a alguna superfície en l'espai, o de forma més general, al llarg d'un camp vectorial ortogonal a alguna hipersuperfície. Vegeu per exemple la condició de frontera de Neumann. Si la direcció normal s'escriu ${\vec {n}}$, llavors la derivada direccional d'una funció ƒ s'escriu de vegades ${\frac {\partial f}{\partial n}}$.

## Referències

* ↑ Vegeu Tom Apostol. Mathematical Analysis. 2a edició. Addison-Wesley, 1974, p. 344-345. ISBN 0-201-00288-4.

## Vegeu també

* Derivada de Lie
* Forma diferencial